„ Auðvitað vilja allir vinna og sérstaklega þennan leik , “ sagði nemandi í Norðlingaskóla þegar Fréttablaðið bar að garði en þá var Quidditch-leikur í anda Harry Potter í fullum gangi í íþróttasal skólans . Í gær lauk Harry Potter viku í skólanum en hún er kennd annað hvert ár . Þá breytist unglingadeildin í Hogwarts-galdraskólann , stundataflan tekur mið af því og breytist . Eru fögin kennd í anda Hogwarts . Sem dæmi má nefna galdra og spádóma á dönsku , seyði mölluð í náttúrufræði og fleira skemmtilegt . Vikan hófst með því að nemendur komu saman og fóru undir flokkunarhattinn sem raðaði nemendum í vistirnar fjórar , Slytherin , Gryffindor , Ravenclaw og Huffelpuff . Að því loknu fóru nemendur að gera vistirnar sínar heimilislegar og huggulegar . Nemendur gengu líka í skólabúningum og voru í svörtum buxum , hvítri skyrtu með bindi og notuðust að sjálfsögðu við töfrasprota . „ Það eru sko tíu mínus stig á vistina ef maður mætir ekki í skólabúningnum , “ sagði annar nemandi en bindin bjuggu nemendurnir til sjálfir og merkilega margir áttu sinn eigin töfrasprota . Flokkunarhatturinn raðaði nemendum í vistirnar fjórar . Skólastjórnendur segja þessa viku toppinn á skólagöngunni hjá mörgum nemendum . Á hverjum degi var farið í vistarskoðun í upphafi og lok dags og gefin stig . Margir nemendur komu með dót að heiman sem passaði inn á vistirnar svo þær litu sem best út . „ Það eru mjög strangar reglur í Quidditch en samt er mikil harka . Það þurfti einn að fara upp á spítala eftir eina æfingu , “ sagði einn nemendanna og annar bætti við : „ Við erum ekki búin að gera neitt annað í vikunni en Harry Potter . Halda spurningakeppni , taflkeppni og stærðfræðikeppni , leysa gátur , búa til seyði og svo gerðum við fréttablað – svona eins konar Spámannstíðindi . “ Vel hafi verið tekið á móti kennurunum þegar þeir heimsóttu heimavistirnar . „ Þetta er búið að vera ótrúlega skemmtilegt en keppnisskapið er mikið og það fóru alveg nokkrir með tárin í augunum af því þeir unnu ekki . “ Þess má geta að Huffelpuff vann bæði leikana og Quidditch-leikinn . Hér fyrir neðan má sjá fleiri myndir úr Harry Potter vikunni . Það var mikið stuð í skólanum þessa vikuna .